[](http://hu.wikipedia.org/w/index.php?title=F%C3%A1jl:Carlo_Gesualdo_02.jpg&filetimestamp=20100823144559)

**Carlo Gesualdo**

([Nápoly](http://hu.wikipedia.org/wiki/N%C3%A1poly)?, ~[1560](http://hu.wikipedia.org/wiki/1560). – Nápoly, [1613](http://hu.wikipedia.org/wiki/1613). [szeptember 8.](http://hu.wikipedia.org/wiki/Szeptember_8.))

Itáliai zeneszerző.

Venosa hercege volt. [1590](http://hu.wikipedia.org/wiki/1590)-ben feleségét – aki az unokatestvére volt –, Maria d’Avalost és annak szeretőjét, Caraffát tetten érte és megölte. [1594](http://hu.wikipedia.org/wiki/1594)-ben újranősült, második felesége Eleonora d’Este, a [ferrarai](http://hu.wikipedia.org/wiki/Ferrara) herceg lánya volt, így házasságukkal egyesültek a nápolyi és ferrarai birtokok. A kissé „laza” házasságból egy fiú született, aki [1600](http://hu.wikipedia.org/wiki/1600)-ban meghalt. A zeneszerzésre [Pomponio Nenna](http://hu.wikipedia.org/w/index.php?title=Pomponio_Nenna&action=edit&redlink=1), a nápolyi iskola jeles képviselője tanította. Kezdetben álnéven komponált, csak második házassága után vállalta saját nevét. [1597](http://hu.wikipedia.org/wiki/1597)-től ismét Nápolyban élt. Időnként borús gondolatok uralkodtak el rajta, életunttá vált. Felmerült válásának híre, a közvélemény úgy tartotta, hogy megbomlott az elméje. Fia halála után készíttetett a gesualdói kapucínusok templomában egy oltárt, amely őt, feleségét, imádott nagybátyját és fia lelkét ábrázolja.

Harmóniai merészsége révén a legkiemelkedőbb [kromatikus](http://hu.wikipedia.org/wiki/Kromatikus_hangsor) szerző. A [16. század](http://hu.wikipedia.org/wiki/16._sz%C3%A1zad) végén több kísérlet indult az antik zene és kromatika újjáélesztésére, ennek köszönhető Vicentino archicembalója. Saját kísérletező hajlamainak engedve a kromatikának és a disszonanciának évszázadokig merésznek számító és példátlan használatáig jutott el. Gesualdo témaválasztásaiban is a hanyatló [manierista](http://hu.wikipedia.org/wiki/Manierizmus_%28m%C5%B1v%C3%A9szet%29) stílust képviselte. Kedvelt költője, barátja [Torquato Tasso](http://hu.wikipedia.org/wiki/Torquato_Tasso) volt, akinek számos szövegét megzenésítette.

Elsősorban hat kötet ötszólamú [madrigálja](http://hu.wikipedia.org/w/index.php?title=Madrig%C3%A1l&action=edit&redlink=1) fémjelzi nevét, ezeken kívül vallásos énekeket, responzóriumokat komponált. 1960-ban [Igor Sztravinszkij](http://hu.wikipedia.org/wiki/Igor_Stravinsky) *Monumentum pro Gesualdo di Venosa* (ad CD annum) című művében Gesualdo három madrigálját hangszerelte meg.

Életét [Passuth László](http://hu.wikipedia.org/wiki/Passuth_L%C3%A1szl%C3%B3) Madrigál című regényében dolgozta fel.